Λάκης Πετρόπουλος
Ο Βασίλειος (Λάκης) Πετρόπουλος (29 Αυγούστου 1932, Αθήνα - 30 Ιουνίου 1996, ΗΠΑ) υπήρξε Έλληνας διεθνής ποδοσφαιριστής και στη συνέχεια προπονητής της εθνικής Ελλάδας και μεγάλων συλλόγων της Α΄ Εθνικής, με τους οποίους κατέκτησε πολλούς τίτλους, ενώ εργάστηκε και στο Βέλγιο, στη Σερκλ Μπριζ. 

Ως ποδοσφαιριστής κατέκτησε τρία πρωταθλήματα (1953, 1960, 1961) και ένα κύπελλο Ελλάδας (1955), ενώ ως προπονητής πέντε πρωταθλήματα (1969, 1970, 1973, 1974, 1975) και τρία κύπελλα (1969, 1973, 1982).

Ο Χρήστος Σωτηρακόπουλος τον θεωρεί ως τον καλύτερο Έλληνα προπονητή από πλευράς τίτλων και γνώσεων τακτικής.

Ποδοσφαιρική καριέρα

Σε συλλογικό επίπεδο 
Ο Λάκης γεννήθηκε στην Αθήνα και μεγάλωσε στην περιοχή του Θησείου. Ξεκίνησε το ποδόσφαιρο στον Πανθησειακό, ανεξάρτητο σωματείο του Θησείου, στις τάξεις του οποίου γράφτηκε στην ηλικία των 15 ετών και το 1949 μεταπήδησε στον Αστέρα Αθηνών. Το καλοκαίρι του 1952 μεταγράφηκε στον Παναθηναϊκό. Ως παίκτης του ΠΑΟ κατέκτησε το πρωτάθλημα το 1953 και το κύπελλο Ελλάδας το 1955. Στο τέλος της καριέρας του κέρδισε άλλους δύο τίτλους, τις δύο πρώτες περιόδους της Α΄ Εθνικής (1959-60, 1960-61). Το 1961 σταμάτησε το ποδόσφαιρο και ξεκίνησε προπονητική καριέρα, μαθητεύοντας αρχικά κοντά στον Στέφαν Μπόμπεκ.

Στην εθνική ομάδα 
Υπήρξε τρεις φορές διεθνής με την εθνική ανδρών ενώ είχε αγωνιστεί και στην εθνική Ενόπλων. Οι αγώνες του στην εθνική ομάδα ήταν:
 1 Νοεμβρίου 1953 (γηπ. Λεωφόρου): Ελλάδα-Ισραήλ: 1-0 (προκριματικά παγκ. κυπέλλου), βασικός
 7 Νοεμβρίου 1954 (γηπ. Λεωφόρου): Ελλάδα-Αίγυπτος: 1-1 (Μεσογειακό κύπελλο), βασικός 
 5 Οκτωβρίου 1957 (γηπ. Λεωφόρου): Ελλάδα-Β΄ Γαλλίας: 2-1 (Μεσογειακό κύπελλο), βασικός

Προπονητική καριέρα

Σε συλλογικό επίπεδο 
Το 1963, δύο χρόνια αφού σταμάτησε το ποδόσφαιρο, έγινε βοηθός προπονητή στον Παναθηναϊκό. Τη θέση αυτή είχε μέχρι το 1968, ως βοηθός του Στέφαν Μπόμπεκ και του Μπέλα Γκούτμαν, μέχρι που ανέλαβε πρώτος προπονητής το 1968. Υπήρξε προπονητής του Παναθηναϊκού τη διετία 1968-1970, οδηγώντας την ομάδα του τριφυλλιού στο νταμπλ το 1969 και σε ένα ακόμα πρωτάθλημα το 1970. Ουσιαστικά, ήταν ο δημιουργός της ομάδας που τον επόμενο χρόνο έκανε τον άθλο του Γουέμπλεϊ, υπό την καθοδήγηση του Φέρεντς Πούσκας. 

Την τριετία 1972-1975 εργάστηκε στον Ολυμπιακό του Γουλανδρή, με τον οποίο κατάκτησε τρία συνεχόμενα πρωταθλήματα, ανεξάρτητα αν δεν έμεινε ως το τέλος της περιόδου 1974-75.

Επόμενη επιτυχημένη προπονητική του περίοδος ήταν το 1982 στον Παναθηναϊκό, με τον οποίο κατέκτησε το Κύπελλο, ενώ έχασε το πρωτάθλημα σε αγώνα μπαράζ.

Εργάστηκε επίσης στον ΠΑΟΚ, τον οποίο οδήγησε στον τελικό Κυπέλλου το 1978, στη βελγική Σερκλ Μπριζ το 1978-79, στον Πανιώνιο το β΄ μισό του 1979-80 και αρχές 1980-81, στον ΟΦΗ το 1984-85, καθώς επίσης στους Απόλλων Σμύρνης, Ανόρθωση, Κόρινθο και Προοδευτική.

Στην εθνική ομάδα 
Ο Λάκης Πετρόπουλος διετέλεσε ομοσπονδιακός προπονητής σε τέσσερις διαφορετικές περιόδους:
29/11/1964 ως 27/10/1965: 7 αγώνες (μαζί με τον Γιώργο Μάγειρα)
8/3/1967 ως 5/11/1967: 6 αγώνες
15/10/1969 ως 6/7/1971: 13 αγώνες
22/9/1976 ως 28/5/1977: 9 αγώνες
Σύνολο: 35 αγώνες (6 νίκες, 9 ισοπαλίες, 20 ήττες)

Ως προπονητής, ξεχώριζε στα γήπεδα για το κομψό και εξεζητημένο ντύσιμό του (ζιβάγκο, φουλάρια, ακριβά κοστούμια, δερμάτινα σακάκια), πολύ σπάνιο στην εποχή του.

Τίτλοι

Ως ποδοσφαιριστής 
 3 Πρωταθλήματα Ελλάδος: 
 1953, 1960, 1961
 1 Κύπελλο Ελλάδας: 
 1955 
 7 Πρωταθλήματα Αθηνών:
 1952, 1953, 1954, 1955, 1956, 1957, 1959

Ως προπονητής 
Πρωταθλήματα Ελλάδας (5):
 Με Ολυμπιακό (3): 1973, 1974, 1975.
 Με Παναθηναϊκό (2): 1969, 1970

 Κύπελλα Ελλάδας (3): 
 Με Παναθηναϊκό (2): 1969 (νταμπλ), 1982. 
 Με Ολυμπιακό (1): 1973 (νταμπλ).

Ηθοποιός 
Το 1956 ο Λάκης Πετρόπουλος συμμετείχε στην ταινία "Οι άσσοι του γηπέδου" (γνωστή και ως "Κυριακάτικοι Ήρωες"), μαζί με άλλους γνωστούς ποδοσφαιριστές της εποχής, όπως ο Ανδρέας Μουράτης, ο Κώστας Λινοξυλάκης, ο Στάθης Μανταλόζης κ.ά.

Πέθανε στις 30 Ιουνίου 1996 σε ηλικία 64 ετών κατά τη διάρκεια περιοδείας ομάδας βετεράνων ποδοσφαιριστών στις ΗΠΑ.

Παραπομπές

Πηγές - Εξωτερικοί σύνδεσμοι 

http://wiki.phantis.com/index.php/Lakis_Petropoulos
https://web.archive.org/web/20090821204837/http://www.epo.gr/ethniki/arxeio.asp?m_1=1&m_2=8
https://web.archive.org/web/20100328092045/http://www.pao.gr/el/history/pastlegends/?itemid=db2b10d9-e48c-4340-bafe-9c0c949b5c6d
http://www.rsssf.com/miscellaneous/grk-coach.html

Έλληνες ποδοσφαιριστές
Ποδοσφαιριστές Εθνικής Ελλάδος
Ποδοσφαιριστές Εθνικής Ελλάδος Ενόπλων
Ποδοσφαιριστές Παναθηναϊκού
Έλληνες προπονητές ποδοσφαίρου
Προπονητές ποδοσφαίρου Παναθηναϊκού
Π
Προπονητές ποδοσφαίρου Ολυμπιακού Πειραιώς
Προπονητές ποδοσφαίρου ΟΦΗ
Προπονητές ποδοσφαίρου Πανιωνίου
Προπονητές ποδοσφαίρου Προοδευτικής
π
Προπονητές ποδοσφαίρου Σερκλ Μπρυζ
Προπονητές ποδοσφαίρου Εθνικής Ελλάδας
Προπονητές Σούπερ Λιγκ Ελλάδας